L 168/30
BG
Официален вестник на Европейския съюз
3.7.2023 г.
ПРИЛОЖЕНИЕ
Подкрепа от Европейския съюз за повишаване на оперативната ефективност на ОЗХО — ЕС 2023
1.
Контекст
През декември 2003 г.
Европейският съюз (ЕС) прие Стратегията на ЕС срещу разпространението на оръжия за масово унищожение („Стратегията на ЕС“), в която се отчита заплахата от оръжията за масово унищожение за международния мир и сигурност.
В Стратегията на ЕС се подчертава решаващата роля на Конвенцията за забрана на химическото оръжие (КЗХО) и на ОЗХО за създаването на свят без химическо оръжие.
Целите на Стратегията на ЕС допълват целите на КЗХО.
Откакто беше приета, Стратегията на ЕС, ЕС и ОЗХО се стремят към сътрудничество, включително ангажираност чрез поредица от съвместни действия и решения на Съвета (1).
ОЗХО получава постоянна подкрепа от ЕС за изпълнението на мандата си, което отразява трайния ангажимент за пълно прилагане на КЗХО, като от 2004 г. насам се предоставят 38,2 млн. евро доброволен финансов принос от бюджета на общата външна политика и политика на сигурност (ОВППС).
ОЗХО приветства трайния ангажимент на ЕС за подкрепа на организацията в нейните усилията да изпълни целта на Конвенцията — свят без химическо оръжие, и по този начин да допринася за международния мир и сигурност.
Освен това, като отчита възникващите предизвикателства, ОЗХО приветства и трайния интерес на ЕС да засили подкрепата си за техническите екипи на ОЗХО при предоставянето на помощ на държавите – страни по конвенцията, при необходимост, за активното прилагане на глави II и III от Стратегията на ЕС.
Динамичната международна обстановка в областта на сигурността прави мисията на ОЗХО по-важна от всякога.
Предстоящата пета конференция за преглед, назрелият ключов етап на пълно унищожаване на декларираните запаси от химическо оръжие, както и откриването на новия център за химия и технологии (ЦХТ) представляват както възможности, така и предизвикателства за ОЗХО.
Стратегическият ангажимент е от решаващо значение, за да може организацията да запази своето значение в периода след унищожаването.
Партньорството с ЕС и подкрепата от бюджета на общата външна политика и политика на сигурност (ОВППС) на ЕС се оказаха от основно значение за подпомагане на ОЗХО при насърчаването и изпълнението на нейните основни цели, което също така засилва въздействието на дейностите на ОЗХО.
2.
Цел на проекта
2.1 Общи цели на проекта Общата цел на проекта е да се гарантира капацитетът на секретариата за улесняване и подобряване на прилагането на Конвенцията от участващите в нея държави.
Тази подкрепа би допринесла за мира и международната сигурност чрез ефективно изпълнение на мандата на ОЗХО.
Тя би спомогнала също за предотвратяване на повторната поява на химическо оръжие, като същевременно се насърчава използването на химията за мирни цели.
При изпълнението на проекта, когато това е приложимо в предложените дейности, ще се обръща дължимото внимание на половото многообразие.
2.2 Конкретни цели — Проверка на унищожаването на запасите от химическо оръжие и на обектите за производство на химическо оръжие, които подлежат на мерките за проверка съгласно КЗХО; — Предотвратяване на повторната поява и намаляване на заплахата от употреба чрез неразпространение на химическо оръжие и чрез прилагане на мерките за проверка и изпълнение, предвидени в КЗХО, които служат и за изграждане на доверие между държавите — страни по конвенцията; — Ефективно и надеждно реагиране на употребата на химическо оръжие и на твърденията за такава употреба; — Осигуряване на готовност чрез предоставяне на помощ и защита от химическо оръжие, употребата му или заплахата от употреба в съответствие с разпоредбите на член Х от КЗХО; (1) Съвместно действие 2004/797/ОВППС (изтекъл срок на действие); Съвместно действие 2005/913/ОВППС (изтекъл срок на действие); Съвместно действие 2007/185/ОВППС (изтекъл срок на действие); Решение 2009/569/ОВППС (изтекъл срок на действие); Съвместно действие 2012/166/ОВППС (изтекъл срок на действие); Решение 2015/259 (срок на действие, продължен с Решение 2018/294, изтекъл); Решение 2017/2302 (срок на действие, продължен с Решение 2019/1092, изтекъл); Решение 2017/2303 (срок на действие, продължен с Решение 2018/1943 и Решение 2019/2112, изтекъл); Решение 2019/538 (в сила до края на м. април 2023 г.); Решение 2021/1026 (в сила до края на м. август 2023 г.) и Решение 2021/2073 (в сила до края на м. декември 2025 г.).